ཆོས་ཉིད་ནམ་མཁའི་ཀློང་མཛོད་ལས༔ མཁའ་འགྲོ་འདུས་པའི་ཚོགས་བསྐང་བསྡུས་པ་བཞུགས་སོ༔ ན་མོ་གུ་རུ་ས་ར་ཧ་པ་ཡེ༔ རྣལ་འབྱོར་ཉམས་ཆག་བསྐང་བ་དང་༔ ཚོགས་གཉིས་ཡོངས་སུ་རྫོགས་པའི་ཕྱིར༔ རྟེན་འབྲེལ་ཟབ་མོའི་ཆོ་ག་ལ༔ བརྟེན་ནས་ཚོགས་བསྐང་འདིར་བརྩོན་བྱ༔ ཕཊ༔ བེམ་པོ་ཚོགས་དང་དབྱེར་མེད་བསྲེ༔ སྣང་སྲིད་ཐམས་ཅད་ཐལ་གྱིས་གང་༔ འདོད་རྒུའི་དཔལ་ཡོན་ཅིར་ཡང་འཆར༔ མི་ཟད་རྒྱན་གྱི་འཁོར་ལོར་སྤེལ༔ ཕཊ༔ ངོ་བོ་སྐྱེ་མེད་ཆོས་སྐུ་ཡུམ༔ ལྷུན་གྲུབ་རང་གདངས་ཡུམ་ཆེན་ལྔ༔ ཐུགས་རྗེའི་སྒྱུ་འཕྲུལ་རོལ་པ་ལས༔ སྲིད་པ་མ་མོ་མཁའ་འགྲོའི་དལ༔ མ་ལུས་ལུས་པ་མེད་པ་ཀུན༔ ཚོགས་ཀྱི་འདུ་བར་གཤེགས་སུ་གསོལ༔ དབྱིངས་ལ་གཤེགས་བཞུགས་མི་མངའ་ཡང་༔ འཁོར་བ་དབྱིངས་སུ་བཤིག་པའི་ཕྱིར༔ གང་འདུལ་སྣ་ཚོགས་ཐབས་མང་གིས༔ གདུལ་བྱ་རྗེས་སུ་བཟུང་དུ་གསོལ༔ ཕེཾ་ཛཿ བཛྲ་ས་མ་ཡ༔ དེ་ནས་ཐུགས་དམ་བསྐང་བ་ནི༔ ཕཊ༔ སྣང་བ་སྣོད་ཀྱི་གཞོང་པ་རུ༔ སྲིད་པའི་དཔལ་ཡོན་ཚོགས་སུ་བཤམས༔ བརྡལ་ཁྱབ་པགས་པའི་གཞོང་པ་རུ༔ ཕུང་ཁམས་སྐྱེ་མཆེད་ཚོགས་སུ་བཤམས༔ ཀུན་གཞི་ཡངས་པའི་གཞོང་པ་རུ༔ སེམས་དང་སེམས་བྱུང་ཚོགས་སུ་བཤམས༔ སྐུ་གསུམ་མཁའ་འགྲོའི་ཐུགས་དམ་བསྐང་༔ སྡོམ་དང་བསླབ་པ་དམ་ཉམས་བཤགས༔ གདོད་མའི་དབྱིངས་སུ་དག་མཉམ་རོལ༔ དེ་ནས་ཚོགས་མཆོད་རིམ་པ་ནི༔ ཕཊ༔ ཕྱི་ནང་གསང་བའི་ཚོགས་མཆོད་འདི༔ མ་དང་མཁའ་འགྲོའི་ཚོགས་ལ་འབུལ༔ ཐུགས་དང་འགལ་གྱུར་ཉམས་ཆག་བཤགས༔ གཟུང་འཛིན་བདག་མེད་ཆེན་པོར་སྒོམ༔ དུག་གསུམ་རྒྱུད་འཁྲུལ་ཁམས་གསུམ་འགྲོ༔ སྐུ་གསུམ་འབྲས་བུའི་ས་ཐོབ་ཤོག༔ དེ་ནས་ལྷག་མ་འབུལ་བ་ནི༔ ཕཊ༔ དངོས་འབྱོར་ཡིད་ཀྱིས་རྣམ་སྤྲུལ་པའི༔ ལྷག་གཏོར་འདོད་རྒུ་མི་ཟད་གཏེར༔ ལྷག་སྐྱོང་ཕོ་མོའི་ཚོགས་ལ་འབུལ༔ ཕྲིན་ལས་རབ་འབྱམས་ཡོངས་འགྲུབ་མཛོད༔ དེ་ནས་བསྐུལ་བ་ནི༔ ཧཱུྃ༔ སྤྲོས་བྲལ་བདེ་བ་ཆེན་པོ་ནས༔ དབྱིངས་ཀྱི་བདག་ཉིད་སྤྱི་རྗེ་མོའི༔ སྒྱུ་འཕྲུལ་རོལ་རྩལ་མཁའ་འགྲོ་བསྐུལ༔ འཁོར་བ་མྱང་འདས་ཆེན་པོར་སྒྲོལ༔ དེ་ནས་ཆད་མདོ་བརྟན་སྐྱོང་ནི༔ ཧཱུྃ༔ གཟུང་འཛིན་འཁྲུལ་པའི་རྒྱུས་བསྐྱེད་པའི༔ སྒོ་ཡུལ་རྟོགས་དང་འབྲེལ་བ་ཡི༔ ཐབས་ཤེས་བཀའ་ཡི་སྲུང་མ་རྣམས༔ གཏོར་མ་བཞེས་ལ་ཕྲིན་ལས་སྒྲུབས༔ དེ་ནས་རྟ་བྲོ་ནི༔ ཧཱུྃ༔ བདག་རྟོག་མ་ཏྲཾ་རཱུ་དྲའི་སྡེ༔ བདག་མེད་ཆེན་པོའི་མཁའ་རུ་བྲུབ༔ ཞེན་མེད་ལམ་གྱི་བྲོ་ར་འཁྲབ༔ བརྡལ་ཁྱབ་ཆོས་སྐུའི་ཀློང་རྒྱས་བཏབ༔ སྟྭཾ་བྷ་ཡ་ནན༔ དེ་ནས་དངོས་གྲུབ་ལེན་པ་ནི༔ ཧཱུྃ༔ སྐུ་གསུམ་ལྷུན་གྲུབ་མཁའ་འགྲོ་མའི༔ གསང་གསུམ་རྡོ་རྗེའི་དངོས་གྲུབ་སྩོལ༔ དེ་ནས་བསྔོ་བ་སྨོན་ལམ་ནི༔ བསོད་ནམས་ཚོགས་གཉིས་ཆོས་སྐུར་བསྔོ༔ དོན་གྲུབ་སྐུ་གཉིས་ཐོབ་པར་ཤོག༔ དེ་ནས་བསྡུ་བའི་རིམ་པ་ནི༔ ཧཱུྃ༔ སྣང་སྲིད་གཞིར་བཞེངས་ཆེན་པོར་བསྡུ༔ མ་བཅོས་གདོད་མའི་ས་རུ་སད༔ ཕཊ༔ སླར་ཡང་ཆོས་སྐུའི་རང་རྩལ་གྱི༔ རང་བྱུང་འགྲོ་འདུལ་སྤྲུལ་སྐུར་ཤར༔ ཕཊ་ཕཊ༔ དེ་ནས་བཀྲ་ཤིས་ནི༔ ཧཱུྃ༔ དག་མཉམ་གཞི་ཡི་བཀྲ་ཤིས་ཤོག༔ མ་བསྒོམ་ལམ་གྱི་བཀྲ་ཤིས་ཤོག༔ ཡེ་རྫོགས་འབྲས་བུའི་བཀྲ་ཤིས་ཤོག༔ འཇའ་ལུས་ཟང་ཐལ་བཀྲ་ཤིས་ཤོག༔ ཡང་དག་ལམ་ཞུགས་སྐལ་ལྡན་རྣམས༔ ཕྱི་ནང་བར་ཆད་གེགས་སྒྲོལ་ཞིང་༔ རྣམ་མཁྱེན་ས་ལམ་བགྲོད་པའི་ཕྱིར༔ འདི་ལ་རྟག་ཏུ་བརྩོན་པར་མཛོད༔ འདི་ནི་རྡོ་རྗེ་ཐེག་པའི་བཅུད༔ འབྲེལ་ཚད་རྣམ་པར་གྲོལ་བའི་ཆོས༔ རིམ་གཉིས་ཟབ་མོའི་གནད་ལྡན་པས༔ ཉམས་སུ་ལེན་ཀུན་ངེས་པར་གྲོལ༔ བཀའ་སྲུང་ཁྱབ་འཇུག་ཆེན་པོས་སྲུངས༔ ས་མ་ཡ༔ རྒྱ་རྒྱ་རྒྱ༔ བརྡ་ཐིམ༔ ཞེས་པ་འདི་ཡང་ཁྲག་འཐུང་བདུད་འཇོམས་རྡོ་རྗེ་ཁྲོ་ལོད་ཀྱིས་བུ་སློབ་མཆོག་རབ་རྩལ་གྱི་ངོར་ཆོས་ཉིད་ཀློང་གི་མཛོད་ལས་བསྒྱུར་པའོ། །དགེའོ།། །།
དབུ་ཁྲིད༠༠༠༠༠༠༠༠བརྡ་ཡིག ༢༡༩